**PULBERE STELARA**

*STOMFF ANDREI AUREL*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

PULBERE STELARĂ

Am înţeles iubito că totul s-a sfârşit.

Contrar părerii mele, se învârteşte totuşi

Această picătură de univers cu lotuşi.

Doar timpul meu se scurge direct în infinit.

Quasari şi supernove, la fel sunt de departe

Ca trupul tău, ce sigur, l-am sărutat cândva.

Se năruie decorul, vopsită mucava

Şi mă prefac în rânduri, şi mă transform în carte.

Te plămădesc din vorbe în lungi alexandrine

Şi îţi clădesc palate, zeiţă egipteană.

Eşti singurul meu viciu şi singura mea hrană.

Eşti Scylla şi Caribda din gândul meu, din mine.

Te mai iubesc o viaţă şi-apoi mă potolesc.

Irepetabil, timpul va trece fără noi.

Dar rătăcind prin spaţii, atomii noştri, goi,

Doar pulbere stelară, tot am să te iubesc!